Bit-tema ambjentali fuq nett tal-aġenda nazzjonali tkellimna mal-Ministru tal-Ambjent, Josè Herrera, dwar ftit mill-kritika li l-gvern kien qed jiffaċja fl-aħħar xhur. Il-Ministru Herrera jargumenta li ħafna mill-kritika mhix ġustifikata u jekk wieħed iħares lejn il-fatti dan il-gvern. Dan huwa gvern li mhux darba jew tnejn li kellu kritika ambjentali. Kif qed tħares lejn dan is-settur? Naħseb li l-kritika ambjentali li ssir fil-konfront tal-Gvern mhijiex waħda ġusta. Filwaqt li kulħadd għandu dritt li jesprimi l-opinjoni tiegħu l-fatti jibqgħu fatti. Waħda mill-akbar miżuri ambjentali li ħa dan il-Gvern hija l-firda tal-ambjent mill-ippjanar biex illum l-ambjent għandu saħħa fil-vesti t'awtorità regolatorja li qabel ma kellux. Xhieda ta' din is-saħħa rajniha riċentament meta l-Awtorità għall-Ambjent u r-Riżorsi (ERA) ddeċidiet li tappella mid-deċiżjoni tal-Bord tal-Ippjanar fi ħdan l-Awtorità tal-Ippjanar fuq Town Square, f'Tas Sliema. Li kieku ma kienx hemm din il-qasma l-appell ma kienx ikun possibli. Bl-istess mod il-Gvern ħa deċiżjonijiet b'saħħithom biex jiddefendi l-ambjent bħal ngħidu aħna l-kwistjoni tal-fish farms u d-deċiżjonijiet oħra li ttieħdu tul dawn it-tlett snin u nofs li din l-amministrazzjoni ilha tmexxi li lkoll juru kif dan il-Gvern qed iżomm mal-mandat elettorali tiegħu dak li jagħti prijorita' lill-ambjent. B'liema moda tistgħu toħolqu bilanċ bejn gvern li jiftaħar li huwa pro business u l-ambjent? Il-Masterplan għar-riġenerazzjoni ta' Paceville huwa eżempju klassiku ta' kif qed jinżamm dan il-bilanċ bejn in-neċessitajiet u l-isfidi ambjentali ma' dawk tan-negozju. Dan il-masterplan hu pjan ħolisitiku ta' Paceville li jinvolvi bini u żvillupp, open spaces, infrastruttura, utilitajiet, ilma , enerġija, skart u telekomunikazzjoni. Għall-ewwel darba fl-istorja tal-ippjanar dan il-pjan ta' riġenerazzjoni se jkun qiegħed jiffoka fuq żona sħiha. Fl-aħħar snin Malta rat tkabbir ekonomiku bla preċedent u investiment dirett barrani li qed ibiddel kompletament wiċċ pajjiżna. Tkabbir ekonomiku iġib miegħu sfidi ġodda li jridu jiġu indirizzati billi wieħed iħares lejn l-istampa kollha bi strateġija u viżjoni fi sfond ta' ppjanar urban sostenibbli għal futur. Paceville ser ikollha identità ġdida, waħda ta' kwalità għolja, bi skyline ikoniku pjanata b'mod illi tista' sservi ta' prototip għal żoni oħra madwar il-pajjiż illi għandhom bżonn riġenerazzjoni magħmulha b'għaqal u b'serjetà. Hawn qed nitkellmu fuq pjan dettaljat li għandu jservi ta' bażi soda u b'saħħitha għall-futur fejn jidħol żvilupp sostenibbli. Fi żmien meta pajjiżna qed jirreġistra tkabbir ekonomiku bla preċedent, huwa importanti iktar minn qatt qabel li l-bini ma jsirx bl-addoċċ imma b'bilanċ u b'sens komun. Filwaqt li l-attitudni ta' dan il-Gvern hija waħda pro-business fl-aħħar ġimgħat il-Gvern ta' turija li mhux se jittolera l-illegalitajiet u l-abbużi. U dan huwa l-bilanċ li l-Gvern qed iżomm. Il-kwistjoni tal-MIDI hija eżempju ta' dan wara li fil-jiem li għaddew il-Gvern ippreżenta protest ġudizzjarju fil-Prim'Awla tal-Qorti Ċivili kontra l-kumpanija MIDI plc dwar il-kwistjoni tal-aċċess għall-partijiet pubbliċi f'Manoel Island. Il-Gvern kellu jkun katalista biex jikkorregi irregolaritajiet li kienu qed jipperpetwaw. Peró wara l-kritika li kien hemm fuq il-highrise kif int sodisfatt bil-masterplan ta' Paceville? Ikolli ngħid li l-mod dettaljat li bih tħejja dan il-pjan li għandu jservi ta' bażi soda u b'saħħitha għall-futur fejn jidħol żvilupp sostenibbli. Fi żmien meta pajjiżna qed jirreġistra tkabbir ekonomiku bla preċedent, huwa importanti iktar minn qatt qabel li l-bini ma jsirx bl-addoċċ imma b'bilanċ u b'sens komun. Dan huwa pjan li se jħalli legat għal pajjiżna biex jitgawda minn ġenerazzjonijiet futuri. Aktar spazji miftuħa, aċċess pubbliku għall-kosta kollha u ambjent urban aktar regolat huma wħud mill-ingredjenti prinċipali għal dan il-pjan ħolistiku li ġie varat għall-konsultazzjoni pubblika. Nistqarr li pjanar serju bħal dak li qed ikun propost jitlob studji serji bħal dak li sar għall-ewwel darba fuq investiment ta' dan it-tip, u għalhekk li dan il-masterplan huwa mudell ta' kif isiru l-proġetti u l-investimenti f'Malta. Dwar il-kwistjoni tal-fishfarms, kif se tassiguraw li se jżommu mal-kelma tagħhom? F'dawn l-aħħar ġimgħat it-tlett entitajiet kompetenti kienu qed jiltaqgħu kull ġimgħa bejniethom kif ukoll mal-operaturi fejn għal kull farm kien iffirmat ftehim ta' kif għandu jitbattal is-sit eżistenti wara li kienu revokati l-permessi u qed isir pjan ta' kif għandu jsir l-operat ta' kull farm mis-sena d-dieħla. Transport Malta qed ukoll tassisti lil dawn it-tlett entitajiet biex jigu stabilitti s-siti l-ġodda min fejn dawn l-operaturi jistgħu jkomplu bl-operat tagħhom mingħajr ma jidħlu f'kunflitt ma' operazzjonijiet oħra fl-ibħra ta' Malta. Sa issa jidher li kull farm qed iżomm mal-ftehim li ffirma u fil-fatt diġa' ġew imneħħija għadd ta' gaġġeġ. Il-fishfarms ħallew ħafna ħmieġ, speċjalment f'qiegħ il-baħar. Dan se jitnaddaf jew ħa jitħalla għal riħu? Wara li s-siti eżistenti ta' min fejn qed joperaw l-farms jiġu imneħħija minħabba l-fatt li issa l-permessi kollha jiġu rrevokati, il-Gvern se jkun qed iqabbad lill-ERA biex tara x'hemm bżonn biex il-qiegħ tal-baħar jerġa' jkun irritornat għall-istat oriġinali jekk kien hemm xi effett negattiv. Għandu jingħad li għalkemm huwa minnu li l-fishfarms kienu qed jikkawżaw tniġġiż ambjentali, jrid jingħad li dan it-tniġġiż huwa wieħed ta' natura organiku u għalhekk jekk jingħata l-opportunità l-ambjent jipprestina ruħu b'mod naturali. Il-Park Inwadar. X'inhu l-pass li jmiss? Se neħlu fid-dokumenti biss? Xejn minn dan. L-inwadar huwa legat li jrid iħalli dan il-Gvern fejn jidħol spazju naturali u li jird jitgawda mill-poplu Malti u Għawdxi kollu. Dan huwa spazju li jieħdok minn Wied il-Ghajn sax-Xagħjra ta' Ħaż-Żabbar, u bħala qies huwa ekwivalenti għal kważi d-doppju ta' Raħal Ġdid. Daqshekk huwa kbir il-Park Naturali tal-Inwadar u daqsekk hija ambizjuza l-isfida tagħna li minn medda ta' art abbandanata u mitluqa nitrasformawa f'żona li tesebixxi n-natura u l-ġmiel naturali ta' pajjiżna b'mod li tkun aċċessibli għal kulħadd. Illum il-ġurnata l-Gvern għandu għall-attenzjoni tiegħu pjan li fuqu jrid imexxi biex jilħaq dawn l-ambizzjonijiet. It-tama tiegħi hija li nittrasformaw dik li llum hija żona li partijiet minnhom huma disturbati għal medda ta' art totalment riprestinata kemm mill-aspett ambjentali naturali tagħha, kif ukoll mill-aspett storiku tagħha. Il-gvern qed iħares lejn spazzji pubbliċi oħra f'Malta u anke afforestazzjoni? Naħseb li hawn qed isir sforz mingħajr preċedent. Il-problema l-kbira tibqa' l-ispazju ta' art disponibbli, imma aħna determinati li nsibu soluzzjoni. Din hija wiegħda elettorali li se nkunu qed inżommu. X'se jsir f'pajjiżna biex ikompli jonqos l-iskart, tintuża iktar enerġija rinovabbli u jintlaħqu l-miri ambjentali tal-2020? Jidhirli li bħalissa għaddej sforz mingħajr precedent biex ninidirizzaw waħda mill-akbar sfidi li għandu l-pajjiż, dak tal-iskart. Dwar dan fi żmien li ġej mistenni inħabbar għadd ta' inizjattivi ta' portata nazzjonali relatati ma' waste management. B'pajjiż bħal tagħna li nidependu mill-industrija tas-servizzi il-mod ta kif niddisponu mill-iskart tagħna jibqa prijoritá. Il-viżjoni tagħna hi biex l-iskart nittrasformawh f'riżorsa.